NATi Archives - Page 2 of 3 - NATi
’n Mis met Suid-Afrikaanse musiekinvloede deur die groot kreatiewe geeste Antjie Krog, Antoni Schonken en Marthinus Basson word tans geskep om volgende jaar op die US Woordfees te debuteer.Read More Curro mik na meer leerlinge per onderwyser | Netwerk24
Curro mik na meer leerlinge per onderwyser
Deur Hanlie Stadler 14 Augustus 2018 14:22
Hoewel die Curro-groep steeds daarmee spog dat hy gemiddeld net 17 leerlinge per onderwyser het, gee hy in sy jongste resultate toe dis minder as sy eie mikpunt – én dat dit sy wins knou.
Die privateskolegroep het nou al die afgelope paar jaar gemiddeld 17 leerlinge per onderwyser, maar sy mikpunte is soos volg:
Vir skole wat voor 2009 geopen is: 20 leerlinge per onderwyser;
Vir nuwer Curro-skole: 25 leerlinge per onderwyser;
Vir Meridian- en Curro Academy-skole: 35 leerlinge per onderwyser.
Laasgenoemde mikpunt maak dié private skole soortgelyk aan die verhouding in meer gegoede staatskole, maar aansienlik beter as die verhouding van tot 45 leerlinge per onderwyser in arm gebiede.
Andries Greyling is nou net meer as ’n jaar lank Curro se uitvoerende hoof. Hy het Curro se stigter, dr. Chris van der Merwe, opgevolg.
Die aantal leerlinge per onderwyser het ’n regstreekse impak op die maatskappy se wins, volgens die maatskappy se resultateverklaring.
Die groep se skole benut nog net 53% van hul totale kapasiteit.
Volgens Netwerk24 se berekening kom byna 15% van die skoolgeld wat ouers betaal, neer op wins vir die Curro-groep as die groep se nabelaste wins as persentasie van sy inkomste bereken word.
Curro het sy 20ste verjaardag gevier met die aankondiging dat hy nou vir die eerste keer meer as 50 000 leerlinge het.
Die groep het die eerste helfte van sy boekjaar met 139 skole, 50 691 leerlinge en 2 976 onderwysers afgesluit, onderskeidelik 12 skole, 4 821 leerlinge en 198 onderwysers meer as einde 2017.
Net 1 068 van die nuwe leerlinge is die gevolg van verkrygings van nuwe skole, die res verteenwoordig groei in leerlinge by bestaande skole. Die Curro-groep sluit die Curro- en Meridian-skole, asook ’n aantal kleiner private skole in.
Die leerlingtal het met altesame 10% gestyg.
Wat sy syfers betref, gaan Curro van krag tot krag, met ’n styging van 22% tot 33,6c in sy kernwesensverdienste per aandeel; van 31% tot R335 miljoen in sy wins voor belasting, rente, waardevermindering en afskrywings (ebitda); en van 18% tot R1,242 miljard in sy inkomste.
Dié resultate sluit die resultate van Stadio, Curro se tersiêre afdeling, uit omdat Stadio in Oktober verlede jaar ontbondel en afsonderlik genoteer is.
Aan die negatiewe kant het Curro se skuldvlakke weens uitbreidings en verbeterings aansienlik gestyg – met meer as 39% tot R2,31 miljard – en finansieringskoste het met 51% tot R104 miljoen gestyg.
Die syfers het aandeelhouers nie juis beïndruk nie en Curro het in ’n stadium 1,45% laer vir die dag op R30,78 per aandeel verhandel.
Andries Greyling, uitvoerende hoof, sê hulle bly verbind daartoe om “gehalte-, onafhanklike onderrig toeganklik te maak vir meer leerlinge in Suider-Afrika”. Die groep het in die halfjaar onder meer na Botswana uitgebrei.
Curro gaan oor die volgende jaar R400 miljoen in ses nuwe Curro- en Curro Academy-skole belê, en is besig met groot uitbreidings by talle skole wat altesame R700 miljoen gaan beloop.
Curro verklaar steeds geen dividend nie.
Meer oor: Curro | Stadio | Skole | Onderrig | Private Skole
Curro Holdings: Nog nie uit beerwoud
Nuwe private universiteit wil ook dokters oplei
Stadio kry regmerkie van die mark
Nuwe skole lig Curro se leerlingtal met byna 14%